Ehdotus: NEUVOSTON ASETUS tiettyjä maataloustuotteita koskevista erityistoimenpiteistä Egeanmeren pienten saarten hyväksi annetun asetuksen (ETY) N:o 2019/93 muuttamisesta

(komission esittämä)

PERUSTELUT

1. Johdanto

Tiettyjä maataloustuotteita koskevista erityistoimenpiteistä Aigeianmeren pienten saarten hyväksi 19 päivänä heinäkuuta 1993 annetun neuvoston asetuksen (ETY) N:o 2019/93 15 artiklan 2 kohdan mukaisesti komissio on esittänyt pienten saarien taloudellisesta tilanteesta yleiskertomuksen, josta ilmenee erityisesti mainitussa asetuksessa käyttöönotettujen toimenpiteiden vaikutus. Tämä kertomus (KOM(2001) 64 lopullinen, 7.2.2001) on esitetty neuvostolle ja Euroopan parlamentille.

2. asetus (ETY) N:o 2019/93

Tämän asetuksen tarkoituksena on auttaa näitä alueita niiden pysyvien luonnonhaittojen (saaristoluonne ja ilmasto, maa-alojen pirstaleisuus, suhteellisen syrjäinen sijainti muuhun yhteisöön verrattuna) ja erityisrajoitteiden (maatilojen erittäin pieni koko, suurtuotannon puuttuminen, riippuvaisuus, erittäin korkeat tuotanto- ja kuljetuskustannukset) vuoksi. Rahoituksesta vastaa EMOTR:n tukiosasto (noin 22,5 miljoonaa euroa vuodessa) ja asetuksessa säädetään erityisesti kahdenlaisista toimenpiteistä, erityisestä hankintajärjestelmästä ja paikallisen maatalouden merkittävimmän tuotannon erityistoimenpiteistä. Siihen kuuluu myös rakenteellisia tukia koskevia poikkeuksia. Nämä tuet on rahoitettu EMOTR:n ohjausosastosta Kreikalle kaudella 1994-1999 varattujen rakennerahastomäärärahojen rajoissa.

3. Selvitys asetuksen (ETY) N:o 2019/93 täytäntöönpanosta

Kreikan viranomaiset ovat toimittaneet komissiolle raportteja asetuksen täytäntöönpanosta sekä muutospyyntöjä.

SEM 2000 -aloitteen osana komissio pyysi ulkopuolisia konsultteja laatimaan arviointiraportit asetuksen täytäntöönpanosta. Arviossa tarkasteltiin asetuksessa säädettyjen tavoitteiden toteuttamista ja mahdollisesti käyttöönotettavia parannuksia.

Komissio esitti ensin ensimmäisen raportin (asiak. KOM(96) 387 lopullinen) ja laati sen jälkeen edellä tarkoitetun yleiskertomuksen KOM(2002) 64 lopullinen edellä mainitun arvioinnin, kansallisten viranomaisten toimittamien tietojen sekä asetuksen täytäntöönpanosta ja sen vaikutuksista saadun kokemuksen perusteella. Siinä esitetään päätelminä mukautuksia ja parannuksia asetuksella (ETY) N:o 2019/93 käyttöönotettuihin toimenpiteisiin.

Kertomuksen laatimisaikataulun jaksotus mahdollisti sen, että

- riippumattomien, ulkopuolisten konsulttien arvioinnin tulokset voitiin hyödyntää paremmin,

- toimenpiteiden neljä täytäntöönpanovuotta vuodesta 1994 vuoteen 1997 voitiin ottaa huomioon (eikä kolme vuotta, kuten asetuksen (ETY) N:o 2019/93 15 artiklassa säädetään).

Asetuksen (ETY) N:o 2019/93 täytäntöönpanosta vuosina 1998 ja 1999 saadut tiedot näyttäisivät vahvistavan vuosina 1994-1997 todetut suuntaukset ja komission kertomuksen suuntaviivat eri järjestelmien mukauttamisesta.

Yleisesti on syytä todeta, että asetuksessa säädetyillä toimenpiteillä on ollut myönteinen vaikutus.

Erityisen hankintajärjestelmän tulosten tarkastelu osoittaa, että hankinnat saarille ovat parantuneet, järjestelmän hallinto on parantunut vuosien mittaan ja taseet vakiintuneet joidenkin tuotteiden osalta paikallisten tarpeiden tasolle. Järjestelmään kuuluvien tuotteiden hintoja on verrattu Manner-Kreikan edustavilla markkinoilla todettuihin hintoihin, sillä saarten hankintatoimitukset tehdään tavallisesti Kreikan satamista. Järjestelmän vaikutuksen on todettu vaihtelevan suuresti tuotteesta riippuen. Jauhojen ja eläinten rehun osalta vaikutus on ollut merkittävä loppukäyttäjän tasolla. On syytä todeta, että jauhoille annettu tuki on johtanut hintojen yleiseen laskuun myös tukea saamattomien määrien osalta alalla toimivien jakelijoiden kilpailun vuoksi.

Hedelmien ja vihannesten osalta erityinen hankintajärjestelmä ajettiin alas vuoteen 1997 mennessä. Alasajokaudella ei ollut vaikutuksia hintoihin. Sokerialalla tuella ei myöskään ole ollut vaikutuksia, koska markkinoiden ja alueiden kuluttajahinnoissa ei juurikaan ole Kreikan sokeriteollisuuden hintapolitiikan johdosta eroja. Jogurttialalla ei maksettu tukea, koska asianomaista tasetta ei ole käytetty kertaakaan koko tarkastelukautena.

Vuotuisten taseiden käytössä kärjessä ovat jauhoala (keskimääräinen käyttöaste 90 %) ja karjanrehuala (85 %), kun vastaava luku hedelmä- ja vihannesalalla on 23 %, sokerialalla 33 % ja jogurttialalla 0 %.

Yhdistämällä erityisen hankintajärjestelmän vaikutukset ja vuotuisten taseiden käyttöaste kyseiset alat voidaan jakaa kahteen selvästi erilliseen luokkaan: toisessa toimenpiteitä on sovellettu hyvin (jauhot ja karjanrehu) ja toisessa tässä on käytännöllisesti katsoen epäonnistuttu (jogurtti, sokeri, hedelmät ja vihannekset).

Paikallistuotantoa tukevia toimenpiteitä tarkasteltaessa voidaan todeta, että toimenpiteillä on helpotettu joitakin tuotantokustannuksista johtuvia vaikeuksia ja/tai niiden avulla on voitu säilyttää maataloustoiminta vaikeilla ja ympäristön kannalta usein herkillä alueilla (karjankasvatus, oliivitarhojen säilyttäminen ja perunanviljely), joilla harjoitetaan usein moninaisia toimintoja. Joihinkin toimenpiteisiin on jopa liitetty ehtoja, joilla alalla on tehty vertikaalisia rakennejärjestelyjä ja tuotantoa on parannettu laadullisesti, joten toimijat ovat saaneet hyvän hyödyn myönnetyistä tuista (tma-laatuviineihin käytettävien viiniköynnösten säilyttäminen ja hunajan tuottaminen, joilla on myönteisiä vaikutuksia saarien herkkään kasvistoon). Tuet on mukautettu hyvin paikallisia oloja vastaaviksi, ne ovat johdonmukaisia keskenään ja erityisen hankintajärjestelmän suhteen ja niillä on yhteisvaikutus YMP:n yleisten tukien kanssa. Muut toimenpiteet (paikallisten juustojen varastointituki tai tuki väkevien viinien vanhentamiseen sekä hedelmä-, vihannes- ja kukka-alan aloiteohjelmat) eivät ole olleet toimivia.

Rakennetoimia koskevista poikkeuksista voidaan todeta, että asetuksella (ETY) N:o 2019/93 käyttöönotetuilla kevennyksillä on erityisesti voitu nopeuttaa tilojen nykyaikaistamista ja luonnonhaittakorvausten myöntämistä "epäsuotuisilla alueilla". Niiden vaikutuksena on ollut etenkin investointituen määrän kasvu niin, että maatilainvestointien rytmi on lähes kaksinkertaistunut. Kaudella 1994-1997 toteutettujen materiaalisten parannussuunnitelmien (PAM) osuus saarilla onkin 16 % muilla Kreikan saarilla samana aikana toteutetuista vastaavista ohjelmista ja luonnonhaittakorvauksia myönnettiin keskimäärin 15 000 edunsaajalle vuosittain (PAM-ohjelmien toteuttajista 45 % oli nuoria viljelijöitä).

4. Tarkistuksen suuntaviivat

Komissio aikoo vahvistaa, mukauttaa ja kohdentaa paremmin saarten hyväksi käytettäviä välineitä rahoitusnäkymien mukaisten määrärahojen rajoissa. Näin ollen komissio pyrkii siihen, että tällä ei ole vaikutusta talousarvioon. Komission ehdotuksessa säädetään myös näiden järjestelmien hallinnon yksinkertaistamisesta, kustannustehokkuuden parantamisesta ja järjestelyn keventämisestä.

Erityisellä hankintajärjestelmällä pyritään tarjoamaan saarten poikkeavasta tilanteesta johtuvia kaupan pitämisen lisäkustannuksia helpottavat hankintaedellytykset. Tämä tavoite säilyy entisellään.

Ehdotusten mukaan erityiseen hankintajärjestelmään kuuluvien tuotteiden luetteloa olisi tarkistettava, ja siinä olisi säilytettävä ainoastaan tuotteet, jotka ovat ihmisille oleellisen tärkeitä (jauhot) ja jotka kuuluvat maatalouden tuotantopanoksiin (rehu). Vähemmän tärkeät tuotteet, joiden osalta erityisellä hankintajärjestelmällä on ollut erittäin vähäisiä vaikutuksia (sokeri ja jogurtti) ehdotetaan poistettaviksi järjestelmästä. Myös hedelmät ja vihannekset ehdotetaan poistettaviksi erityisestä hankintajärjestelmästä. Saarten luokittelussa komissio ehdottaa, että kahta nykyistä ryhmää tarkastellaan uudelleen ottaen huomioon saarten välinen perinteinen kauppavaihto, jotta erityisen hankintajärjestelmän vaikutus tuotteiden hintoihin olisi kohtuullisempi.

Erityisen hankintajärjestelmän hallinnon keventämiseksi ehdotetaan, että komissiolle annettaisiin toimivalta tarkistaa tuoteluetteloa ja että hankintataseiden hallintoa yksinkertaistettaisiin.

Paikallisen maataloustuotannon tukitoimiin ehdotettavat muutokset perustuvat paikallisten tarpeiden analyysiin.

Nautakarjankasvatuksessa tukitoimilla on edistetty karjan määrällistä vakautta tuotantokustannuksia alentamalla. Järjestelmän säilyttämistä ehdotetaankin naudanliha-alan yhteisestä markkinajärjestelystä annettuihin uusiin asetuksiin mukautettuna.

Tma-laatuviinien tuotantoon tarkoitettujen viiniköynnösten sekä oliivitarhojen ja kulutus- ja siemenperunoiden viljelyn säilyttämiseen ja erityislaatuisen hunajan tuotantoon tarkoitetuilla tuilla on myös vakautettu toimintoja ja vahvistettu rakenteita näillä aloilla. Tästä syystä ehdotetaan, että järjestelmät säilytetään, mutta mehiläishoidon osalta ajanmukaistetaan pesien määrää. Nämä tuet ovat yhteensopivia niitä koskevien yhteisten markkinajärjestelyjen kanssa ja täydentävät niitä.

Tehottomat (paikallisten juustojen varastointi ja väkevien viinien vanhentaminen) ja liian raskaat ja monimutkaiset (hedelmät, vihannekset ja kukat) tuet poistetaan.

Rakennetoimia koskevat poikkeukset poistettiin maaseudun kehittämisasetuksen (ETY) N:o 1257/1999 55 artiklan 2 kohdan neljännessä luetelmakohdassa. Mainitun asetuksen johdanto-osan 53. kappaleessa mainitaan kuitenkin mahdollisuus antaa uusia säännöksiä, joissa säädetään tarvittavista joustoista, mukautuksista ja poikkeuksista Egeanmeren saarten erityistarpeiden täyttämiseksi sen jälkeen kun maaseudun kehittämisohjelmien toimenpiteistä on päätetty. Koska poikkeusmahdollisuus on selkeästi ilmaistu ja investointikustannukset ovat näillä saarilla keskimäärin 50 % kalliimpia, ehdotetaan että asetuksen (ETY) N:o 1257/1999 7 artiklassa ja 28 artiklan 2 kohdassa tarkoitettuja tukimääriä lisätään.

5. Päätelmä

Ehdotetuilla muutoksilla pyritään ottamaan paremmin huomioon näiden saaristoalueiden erityispiirteet ja asetuksen (ETY) N:o 2019/93 täytäntöönpanosta tähän mennessä saadut tulokset. Toisaalta näiden muutosten on edelleen oltava selkeästi kyseisen asetuksen luonteen ja soveltamisalan mukaisia. Tästä syystä ne eivät haittaa yhtenäismarkkinoiden toimintaa ja yhteisten politiikkojen harjoittamista. Niillä ei ole vaikutusta talousarvioon.

Mainittua asetusta ehdotetaan muutettavan ottaen huomioon asetuksen (ETY) N:o 2019/93 15 artiklan 2 kohdassa oleva tarkistuslauseke.

2001/0260 (CNS)

Ehdotus: NEUVOSTON ASETUS tiettyjä maataloustuotteita koskevista erityistoimenpiteistä Egeanmeren pienten saarten hyväksi annetun asetuksen (ETY) N:o 2019/93 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen [1],

[1] EYVL C

ottaa huomioon Euroopan parlamentin lausunnon [2],

[2] EYVL C

ottaa huomioon talous- ja sosiaalikomitean lausunnon [3],

[3] EYVL C

sekä katsoo seuraavaa:

(1) Neuvoston asetuksen (ETY) N:o 2019/93, annettu 19 päivänä heinäkuuta 1993 [4], 15 artiklassa säädetään, että komissio antaa Euroopan parlamentille ja neuvostolle vuosittain kertomuksen erityiseen hankintajärjestelmään sisältyvien toimenpiteiden täytäntöönpanosta ja järjestelmän kolmannen soveltamisvuoden päättyessä yleisen kertomuksen pienten saarien taloudellisesta tilanteesta, josta ilmenee kyseisen asetuksen täytäntöön panemiseksi toteutettujen toimien vaikutus. Näihin kertomuksiin liitetään ehdotukset mainitussa asetuksessa säädettyjen toimenpiteiden tarkoituksenmukaisiksi muutoksiksi ja mukautuksiksi kaikissa tapauksissa, joissa se osoittautuu tarpeelliseksi.

[4] EYVL L 184, 27.7.1993, s. 1. Asetus sellaisena kuin se on viimeksi muutettuna asetuksella (EY) N:o 1257/1999 (EYVL L 160, 26.6.1999, s. 80).

(2) Näiden toimenpiteiden täytäntöönpanon tarkastelun perusteella on tarpeen tehdä tarkoituksenmukaisia muutoksia ja mukautuksia, kun otetaan huomioon saadut tulokset ja kokemus sekä näiden toimenpiteiden soveltamisolojen kehitys. Tämän vuoksi asetus (ETY) N:o 2019/93 olisi muutettava.

(3) Erityinen hankintajärjestelmä on osoittautunut soveltumattomaksi maitotuote- (jogurtti) ja sokerialoilla erityisesti, kun otetaan huomioon näiden tukien todellinen vaikutus loppukäyttäjän tasolla. Hedelmä- ja vihannesalalla tämän järjestelmän soveltaminen päättyi vuoden 1997 lopussa. Nämä tuotteet on siis poistettava erityisestä hankintajärjestelmästä. Lisäksi saariryhmät olisi määriteltävä uudelleen sen mukaan, kuinka kaukana ne sijaitsevat Kreikan mannersatamista, joista hankintatoimitukset tavanomaisesti tehdään, ja otettava huomioon myös kauttakuljetus- tai lastaussaarilta määräpaikkasaarille tehtävät hankintatoimitukset.

(4) Erityisen hankintajärjestelmän taloudellisista hyödyistä ei saa aiheutua kaupan vääristymiä kyseisten tuotteiden osalta. Tästä syystä näiden tuotteiden jälleenlähettäminen tai jälleenvienti Kanariansaarilta olisi kiellettävä. Jalostuksen yhteydessä tätä kieltoa ei sovelleta perinteiseen vientiin eikä perinteisiin lähetyksiin.

(5) Paikallistuotteiden tukitoimenpiteet, jotka otettiin käyttöön asetuksella (ETY) N:o 2019/93 joidenkin paikallisesti valmistettujen juustojen yksityistä varastointia varten, aloiteohjelmat hedelmien, vihannesten ja kukkien tuotannon kehittämiseksi ja tuki paikallisten väkevien viinien vanhentamiseen ovat osoittautuneet Egeanmerellä näille aloille soveltumattomiksi erityisesti siitä syystä, että juustojen ja väkevien viinien varastointiaika on lyhyt ja tuen vaikutus jää näin vähäiseksi, ja siitä syystä, että hedelmien, vihannesten ja kukkien tuki on rakenteeltaan ja menettelyiltään monimutkainen. Tästä syystä nämä tuet olisi lakkautettava.

(6) Perinteisen nautakarjankasvatuksen säilymisen tukemiseksi edelleen näillä saarilla olisi toisaalta varmistettava, että tietystä määrästä urospuolisia nautoja, joista maksetaan myös täydentävä erityispalkkio, maksettavan erityispalkkion määrä pysyy vakaana, ja jatkettava emolehmäpalkkiota täydentävän palkkion myöntämistä ja toisaalta olisi otettava huomioon alan yhteistä markkinajärjestelyä koskeva uusi sääntelykehys vuodelta 1999.

(7) Määrätyillä alueilla tuotetun laatuviinin tuottamiseen suuntautuneille viinitarhoille perinteisillä tuotantoalueilla myönnettävän tuen jatkamisen osalta on syytä ajanmukaistaa viittaukset alan yhteistä markkinajärjestelyä koskevaan asetukseen vuodelta 1999.

(8) Perinteisen mehiläistenhoidon tukien myöntämisen jatkamiseksi ja mehiläistenhoidon laadun jatkuvan parantamisen edistämiseksi olisi kannustettava hyväksyttyjen mehiläishoitajien yhdistysten toimintaa ja ajanmukaistettava tukikelpoisten pesien määrä.

(9) Koska tämän asetuksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [5] 2 artiklassa tarkoitettuja hallintotoimenpiteitä, ne on vahvistettava kyseisen päätöksen 4 artiklassa säädettyä hallintomenettelyä noudattaen.

[5] EYVL L 184, 17.7.1999, s. 23.

(10) Asetuksen (ETY) N:o 2019/93 13 artikla, jossa säädetään rakenteellisia seikkoja koskevista poikkeuksista, on kumottu Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetulla neuvoston asetuksella (EY) N:o 1257/1999 [6]. Joidenkin Egeanmeren saarilla sijaitsevien maatilojen sekä jalostusta ja kaupan pitämistä harjoittavien yritysten rakenteet ovat selkeästi riittämättömät, ja ne kärsivät erityisistä vaikeuksista. Tästä syystä olisi joidenkin investointityyppien osalta voitava poiketa tiettyjen asetuksessa (EY) N:o 1257/1999 säädettyjen rakenteellisten tukien myöntämistä rajoittavista säännöksistä,

[6] EYVL L 160, 26.6.1999, s. 80.

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2019/93 seuraavasti:

1) Korvataan 2 ja 3 artikla seuraavasti:

"2 artikla

Otetaan käyttöön erityinen hankintajärjestelmä, joka koskee liitteessä lueteltuja ihmisravinnoksi, jalostukseen ja maatalouden tuotantopanoksina käytettäviä välttämättömiä maataloustuotteita pienillä saarilla.

Ensimmäisessä alakohdassa tarkoitettujen tuotteiden vuotuiset hankintatarpeet ilmaistaan määrällisesti arvioidussa taseessa.

3 artikla

1. Erityisessä hankintajärjestelmässä myönnetään tukia 2 artiklassa tarkoitettujen tuotteiden hankintaan pienillä saarilla.

Tuen määrä vahvistetaan saariryhmää kohti ottaen huomioon tuotteiden kaupan pitämisestä näillä saarilla aiheutuvat lisäkustannukset laskettuina niistä Manner-Kreikan satamista, joista hankintatoimitukset tavanomaisesti tehdään, ja tuotteiden kauttakulku- tai lastaussaarien satamista määräsaariin.

Komissio rahoittaa 90 prosenttia tuesta ja jäsenvaltio 10 prosenttia.

2. Erityinen hankintajärjestelmä pannaan täytäntöön ottaen huomioon erityisesti:

a) pienten saarten erityistarpeet ja vaaditut tarkat laatuvaatimukset,

b) perinteinen kauppa Manner-Kreikan satamien kanssa ja saarten välillä,

c) suunniteltujen tukien taloudelliset näkökohdat,

d) tarvittaessa se, että tämä ei haittaa paikallistuotannon kehitysmahdollisuuksia.

3. Erityisen hankintajärjestelmän soveltaminen edellyttää siitä johtuvan edun tosiasiallista siirtämistä loppukäyttäjälle.

4. Erityiseen hankintajärjestelmään kuuluvia tuotteita ei voida jälleenviedä kolmansiin maihin eikä jälleenlähettää muualle yhteisöön.

5. Kun 1 kohdassa tarkoitettuja tuotteita jalostetaan pienillä saarilla, 5 kohdassa tarkoitettua kieltoa ei sovelleta tästä jalostuksesta seurauksena olevien tuotteiden perinteiseen vientiin tai muualle yhteisöön suuntautuvaan perinteiseen lähettämiseen. Perinteisessä viennissä ei myönnetä vientitukea."

2) Lisätään 3 a artikla seuraavasti:

"3 a artikla

1. Tämän osaston soveltamista koskevat yksityiskohtaiset säännöt annetaan 13 a artiklan 2 kohdassa vahvistettua menettelyä noudattaen. Näihin toimiin kuuluvat erityisesti:

a) Pienten saarten ryhmittäminen sen perusteella, kuinka kaukana ne sijaitsevat niistä Manner-Kreikan satamista, josta hankintatoimitukset tavanomaisesti tehdään, ja niiden tuotteiden kauttakulku- tai lastaussaarien satamista, joista hankintatoimitukset tavanomaisesti tehdään määräsaariin.

b) Erityisen hankintajärjestelmän tukimäärien vahvistaminen.

c) Säännökset, joilla turvataan tehokas valvonta ja myönnettyjen etujen siirtäminen loppukäyttäjälle.

d) Tarvittaessa toimitustodistusjärjestelmän käyttöönotto.

2. Komissio laatii hankintataseet 13 a artiklan 2 kohdassa säädettyä menettelyä noudattaen. Se voi samaa menettelyä noudattaen tarkistaa kyseisiä taseita sekä liitteessä I olevien tuotteiden luetteloa pienten saarten tarpeiden kehityksen mukaan."

3) Poistetaan 4 artikla.

4) Korvataan 6 artikla seuraavasti:

"6 artikla

1. Karjankasvatuksen tukemiseksi naudanliha-alalla myönnetään tässä artiklassa säädettyjä tukia.

2. Naudanlihan tuottajille myönnetään urospuolisten nautaeläinten lihotustukea 48,3 euroa eläintä kohti, ja se muodostaa asetuksen (ETY) N:o 1254/1999 [7] 4 artiklassa säädetyn erityispalkkion lisäosan.

[7] EYVL L 160, 26.6.1999, s. 21.

Lisäosa voidaan myöntää eläimille, joiden vähimmäispaino määritetään 13 a artiklan 2 kohdassa tarkoitettua menettelyä noudattaen, ja enintään 12 000 urospuoliselle naudalle vuosittain asetuksen (EY) N:o 1254/1999 4 artiklan 1 ja 4 kohdassa tarkoitetun alueellisen enimmäismäärän rajoissa. Tähän enimmäismäärään asti ei sovelleta mainitun asetuksen 4 artiklan 4 kohdassa tarkoitettua suhteellista vähennystä.

3. Asetuksen (EY) N:o 1254/1999 6 artiklassa säädetyn emolehmien pidosta myönnettävän palkkion lisäosa maksetaan naudanlihan tuottajille vuosittain. Lisäosa on 48,3 euroa tuottajan hakemuksen jättöpäivänä pitämää emolehmää kohti.

4. Tämän artiklan 1, 2 ja 3 kohdan soveltamista koskevat yksityiskohtaiset säännöt annetaan 13 a artiklan 2 kohdassa vahvistettua menettelyä noudattaen. Niihin voi kuulua myös 2 kohdassa tarkoitetun enimmäismäärän tarkistus."

5) Poistetaan 7 artikla.

6) Korvataan 8 artikla seuraavasti:

"8 artikla

1. CN-koodeihin 0701 90 50 ja 0701 90 90 kuuluvien ruokaperunoiden viljelyyn ja CN-koodiin 0701 10 00 kuuluvien siemenperunoiden tuotantoon myönnetään hehtaaritukea 3 200 hehtaarin viljellyn ja korjatun alan rajoissa vuosittain.

Tuki on enintään 603 euroa hehtaarilta.

2. Tämän artiklan soveltamista koskevat yksityiskohtaiset säännöt annetaan 13 a artiklan 2 kohdassa vahvistettua menettelyä noudattaen."

7) Korvataan 9 artikla seuraavasti:

"9 artikla

1. Hehtaaritukea myönnetään sellaisten viiniköynnösten viljelyn ylläpitämiseen, joista tuotetaan määritetyllä alueella tuotettuja laatuviinejä (tma-laatuviinit) perinteisillä tuotantovyöhykkeillä.

Tukea maksetaan aloille

a) joille on istutettu jäsenvaltioiden vahvistaman, neuvoston asetuksen (EY) N:o 1493/1999 [8] 19 artiklassa tarkoitetun luokittelun mukaisia viiniköynnöslajikkeita, jotka sopivat niiden alueella tuotetun tma-laatuviinin valmistukseen, ja

[8] EYVL L 179, 14.7.1999, s. 1.

b) joiden hehtaarituotokset ovat pienempiä kuin jäsenvaltion vahvistamat enimmäismäärät ilmoitettuna rypäleiden, rypälemehun tai viinin määrinä asetuksen (EY) N:o 1493/1999 liitteessä VI olevan I kohdan ('Hehtaarituotokset') edellytysten mukaisesti.

2. Vuotuinen tuki on 476 euroa hehtaarilta. Tukea myönnetään ainoastaan tuottajaryhmittymille tai -organisaatioille, jotka ottavat käyttöön toimen toimivaltaisten viranomaisten hyväksymän ohjelman mukaisesti tuotettujen viinien laadun parantamiseksi. Tähän ohjelmaan sisältyvät erityisesti välineet viiniyttämisen, varastoinnin ja jakelun edellytysten parantamiseksi.

3. Asetuksen (EY) N:o 1493/1999 II osaston II luvun säännöksiä ei sovelleta pieniin saariin.

4. Yksityiskohtaiset säännöt tämän artiklan soveltamisesta annetaan tarvittaessa 13 a artiklan 2 kohdassa tarkoitettua menettelyä noudattaen."

8) Poistetaan 10 artikla.

9) Korvataan 11 artikla seuraavasti:

"11 artikla

1. Oliivitarhojen ylläpitämiseen perinteisillä oliivinviljelyalueilla, jos oliivitarhoilla säilytetään hyvät tuotantoedellytykset, myönnetään hehtaaritukea.

Vuotuinen tuki on 145 euroa hehtaarilta.

2. Tämän artiklan soveltamista koskevat yksityiskohtaiset säännöt annetaan 13 a artiklan 2 kohdassa vahvistettua menettelyä noudattaen. Niissä määritetään erityisesti 1 kohdassa tarkoitetun tukijärjestelmän soveltamista koskevat edellytykset sekä oliivitarhojen hoitamista koskevat edellytykset ja valvontaa koskevat säännökset."

10) Korvataan 12 artikla seuraavasti:

"12 artikla

1. Suurimmaksi osaksi timjamihunajaa sisältävän, pienille saarille tyypillisen laatuhunajan tuotantoa varten myönnetään tukea.

Tuki maksetaan rekisteröityjen tuotannossa olevien pesien määrän perusteella toimivaltaisten viranomaisten hyväksymille mehiläishoitajien yhdistyksille, jotka toteuttavat vuosittaisia aloiteohjelmia laatuhunajan tuotantoedellytysten parantamiseksi.

Vuotuinen tuki on 12 euroa pesältä.

2. Edellä 1 kohdassa tarkoitettu tuki myönnetään enintään 75 000 pesälle vuodessa.

3. Tämän artiklan soveltamista koskevat yksityiskohtaiset säännöt annetaan 13 a artiklan 2 kohdassa vahvistettua menettelyä noudattaen."

11) Korvataan 13 artikla seuraavasti:

"13 artikla

1. Poiketen siitä, mitä asetuksen (EY) N:o 1257/1999 7 artiklassa säädetään, tuen kokonaisarvoa, joka ilmaistaan prosenttiosuutena tukikelpoisten investointien määrästä, voidaan korottaa enintään 15 prosenttia niiden investointien osalta, joilla tähdätään erityisesti tuotannon monipuolistamiseen, uudelleenjärjestelyihin tai kestävään maatalouteen suuntautumiseen Egeanmeren pienillä saarilla sijaitsevilla tiloilla.

2. Poiketen siitä, mitä asetuksen (EY) N:o 1257/1999 28 artiklan 2 kohdassa säädetään, tuen kokonaisarvoksi, joka ilmaistaan prosenttiosuutena tukikelpoisten investointien määrästä, vahvistetaan enintään 65 prosenttia niiden investointien osalta, jotka suunnataan pääasiassa paikallisia maataloustuotteita jalostaviin ja kaupan pitäviin pieniin ja keskisuuriin yrityksiin neuvoston asetuksen (EY) N:o 1260/1999 [9] 18 artiklan 3 kohdassa tarkoitetussa ohjelmatyön täydennyksessä määritettävillä aloilla.

[9] EYVL L 161, 26.6.1999, s. 1.

3. Tämän artiklan mukaisesti suunniteltavat toimenpiteet kuvataan pieniä saaria koskevissa, asetuksen (EY) N:o 1260/1999 18 artiklassa tarkoitetuissa toimenpideohjelmissa."

12) Lisätään 13 a artikla seuraavasti:

"13 a artikla

1. Komissiota avustaa neuvoston asetuksen (ETY) N:o 1766/92 [10] 22 artiklalla perustettu viljan hallintokomitea tai kyseisten tuotteiden yhteisestä markkinajärjestelystä annetuissa asetuksissa perustetut hallintokomiteat.

[10] EYVL L 181, 1.7.1992, s. 21.

Neuvoston asetuksen (ETY) N:o 827/68 [11] soveltamisalaan kuuluvien maataloustuotteiden sekä niiden tuotteiden, jotka eivät kuulu minkään yhteisen markkinajärjestelyn soveltamisalaan, osalta komissiota avustaa asetuksen (ETY) N:o 1696/71 [12] 20 artiklalla perustettu humalan hallintokomitea.

[11] EYVL L 151, 30.6.1968, s. 16.

[12] EYVL L 175, 4.8.1971, s. 1.

2. Tähän kohtaan viitattaessa sovelletaan päätöksen 1999/468/EY 4 artiklassa säädettyä hallintomenettelyä kyseisen päätöksen 7 artiklan mukaisesti.

3. Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi."

13) Korvataan 14 artikla seuraavasti:

"14 artikla

Edellä 13 artiklassa säädettyjä toimenpiteitä lukuun ottamatta tässä asetuksessa säädetyt toimenpiteet ovat asetuksen (EY) N:o 1258/1999 [13] 2 artiklan 2 kohdan mukaisia maatalousmarkkinoiden vakauttamiseen tarkoitettuja interventioita.

[13] EYVL L 160, 26.6.1999, s. 103.

14) Lisätään 14 a artikla seuraavasti:

"14 a artikla

Jäsenvaltioiden on toteutettava tarvittavat toimenpiteet tämän asetuksen noudattamisen varmistamiseksi erityisesti valvontatoimenpiteiden ja hallinnollisten seuraamusten osalta ja ilmoitettava niistä komissiolle.

Tämän artiklan soveltamista koskevat yksityiskohtaiset säännöt annetaan 13 a artiklan 2 kohdassa vahvistettua menettelyä noudattaen."

15) Korvataan 15 artikla seuraavasti:

"15 artikla

1. Kreikan on esitettävä komissiolle vuosikertomus tässä asetuksessa säädettyjen toimenpiteiden täytäntöönpanosta.

2. Aina tässä asetuksessa säädettyjen toimenpiteiden viidennen täytäntöönpanovuoden päätyttyä komissio esittää Euroopan parlamentille ja neuvostolle yleiskertomuksen tämän asetuksen mukaisesti toteutettujen toimien vaikutuksesta ja toimenpiteisiin tarvittavat mukautukset kaikissa tapauksissa, joissa se osoittautuu tarpeelliseksi.

Ensimmäinen kertomus esitetään ennen vuoden 2005 loppua."

16) Korvataan liite tämän asetuksen liitteellä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

"LIITE

Luettelo I osastossa säädettyyn Egeanmeren pienten saarten erityiseen hankintajärjestelmään kuuluvista tuotteista

Tavaran kuvaus // CN-koodi

Vehnäjauho // 1101 ja 1102

Rehu //

- Vilja //

- Vehnä // 1001

- Ruis // 1002

- Ohra // 1003

- Kaura // 1004

- Maissi // 1005

- Sini- eli rehumailanen ja rehu // 1214

- Elintarviketeollisuuden jätetuotteet ja jätteet // 2302-2308

- Valmisteet, jollaisia käytetään eläinten ruokintaan // 2309 90 "

>TAULUKON PAIKKA>